Vyhlásenie
Národnej rady Slovenskej republiky
k riešeniu budúceho štatútu srbskej provincie Kosovo

Schválené Národnou radou Slovenskej republiky
uznesením z 28. marca 2007 č. 309

Národná rada Slovenskej republiky

v y j a d r u j ú c   p r e s v e d č e n i e,

že úplná a ničím neobmedzená nezávislosť provincie Kosovo nie je v záujme stability regiónu vystaveného dlhé roky tragédiám a krízam;

že všetky možnosti dialógu na dosiahnutie dohody neboli vyčerpané;

že riešenie budúceho štatútu provincie Kosovo musí vychádzať z rešpektovania legitímnych požiadaviek Srbska, ako aj Charty Organizácie Spojených národov a ostatných medzinárodných právnych noriem;

o č a k á v a

od vlády Slovenskej republiky, že bude hľadať spoločné riešenie budúceho usporiadania pomerov na Západnom Balkáne v spolupráci s ďalšími členskými krajinami Európskej únie a s jasnou perspektívou integrácie krajín Západného Balkánu do Európskej únie;

v e r í,

že takto vyjadrená vôľa Národnej rady Slovenskej republiky prispeje k stabilizácii pomerov v danom regióne.

Bratislava marec 2007